Ποια είναι τα πρώτα ελληνικά βιβλία που τυπώνονται; Πόσοι άνθρωποι συνεργάζονταν για να δημιουργηθεί μια έκδοση; Ποιοι ήταν εκείνοι που σημάδεψαν την πρώιμη τυπογραφική δραστηριότητα σε ό,τι αφορά τις ελληνικές εκδόσεις; Ποιες είναι οι πρώτες ελληνικές γραμματοσειρές; Πώς διακοσμούνταν τα πρώτα βιβλία και ποια είναι τα χαρακτηριστικά της βιβλιοδεσίας τους;

Η νέα έκθεση του Ιδρύματος Αικατερίνης Λασκαρίδη, με τίτλο «Αρχέτυπα. Όψεις της Πρώιμης Ελληνικής Τυπογραφίας», παρουσιάζει 29 αρχέτυπα από την Ιστορική του Βιβλιοθήκη. Τα αρχέτυπα, βιβλία του πρώτου αιώνα της τυπογραφίας (15ου), κατέχουν μια ιδιαίτερη θέση στην ιστορία των γραμμάτων, της επιστήμης, της οικονομίας και εν γένει του πολιτισμού.





Paulus Venetus, Expositio in libros Posteriorum Aristotelis. Βενετία: Reynaldus de Novimagio & Theodorus de Reynsburch, 1477. Πρώτη έκδοση με εντυπωσιακή διακόσμηση με μεγάλο πρωτόγραμμα που περιλαμβάνει μικρογραφία Αριστοτελικού αντιγραφέα.

Στην έκθεση, επιχειρείται μια σφαιρική θεώρηση της πρώιμης τυπογραφικής δραστηριότητας, με επίκεντρο τα πρώτα ελληνικά βιβλία. Ανάμεσα στα βιβλία που εκτίθενται συγκαταλέγονται πρώτες εκδόσεις σημαντικών έργων της κλασικής γραμματείας, καθώς και λατινικές μεταφράσεις ελληνικών κειμένων.

Ψαλτήριον. Βενετία: Aldus Manutius, Romanus, περ. 1498. Η τρίτη έκδοση του Ψαλτηρίοιυ στα ελληνικά, από τον σπουδαίο τυπογράφο και λόγιο Άλδο Μανούτιο.

Η έκθεση αρθρώνεται σε ενότητες με άξονες την ιστορία της τυπογραφίας, τα θέματα των πρώτων ελληνικών έντυπων βιβλίων, τους συντελεστές των πρώτων εκδόσεων, τις πρώτες ελληνικές γραμματοσειρές που δημιουργούνται, τη βιβλιοδεσία και τη διακόσμησή τους. Μέσα από την ανάδειξη των ιδιαίτερων χαρακτηριστικών κάθε έκδοσης, ο επισκέπτης έχει τη δυνατότητα να δει ξεχωριστά αλλά και συνολικά όλα εκείνα τα στοιχεία που συνθέτουν τα πρώτα ελληνικά βιβλία, με τρόπο απλό και εύληπτο.

Άποψη της κεντρικής αίθουσας της Ιστορικής Βιβλιοθήκης του Ιδρύματος Αικατερίνης Λασκαρίδη, με τη συλλογή του Προέδρου του Ιδρύματος Παναγιώτη Λασκαρίδη.

Η Ιστορική Βιβλιοθήκη του Ιδρύματος Αικατερίνης Λασκαρίδη θησαυρίζει μία από τις μεγαλύτερες συλλογές αρχετύπων στην Ελλάδα, με 63 τίτλους και συνολικά 65 αρχέτυπες εκδόσεις, και συνεχίζει να εμπλουτίζεται. Τα αρχέτυπα αυτά ανήκουν σε δύο από τις σημαντικότερες βιβλιοθήκες του Ιδρύματος, τη Bibliotheca Graeca του Αθανασίου Οικονομόπουλου και τη συλλογή του Προέδρου του Ιδρύματος Παναγιώτη Λασκαρίδη.

Μουσαίος, Τα καθ' Ηρώ και Λέανδρον. Φλωρεντία: Laurentius (Francisci) de Alopa, Venetus, περ. 1494. Πρώτη έκδοση, υπό την επιμέλεια του σημαντικού λόγιου Ιανού Λάσκαρη, ο οποίος σχεδίασε και τη γραμματοσειρά που χρησιμοποιήθηκε.

Ίδρυμα Αικατερίνης Λασκαρίδη, Ιστορική Βιβλιοθήκη2ας Μεραρχίας 36 & Ακτής Μουτσοπούλου, Πειραιάς, τηλ.: 210 4523937, 210 4297540 – 2 (γραμματεία)Διάρκεια:ως 28 Μαΐου. Ώρες λειτουργίας: Δευτέρα, Τρίτη, Τετάρτη, Παρασκευή: 10:00-17:00Πέμπτη: 10:00-19:00Είσοδος ελεύθερη.

naftemporiki.gr